Bosnje Hercegovina gjithnjë e më e preferuar nga turistët
Vendi konsiderohet si udhëkryqi ku takohet Lindja me Perëndimin.
Ashtu si Kroacia fqinje, Bosnje Hercegovina po ndërton mjaft mirë reputacionin e një vendi shumë interesant për t’u vizituar. Një numër gjithmonë e më i madh njerëzish po shkojnë të përjetojnë kënaqësitë e kryeqytetit të saj Sarajevë, që kur ajo u shpall si një ndër dhjetë qytetet më të mirë për t’u vizituar, nga libri mbi turizmin “Udhëtimet më të mira të vitit 2010” i shoqërisë Lonely Planet. Bosnja qëndron në udhëkryqin midis kulturave lindore dhe perëndimore. Pjesa e vjetër e Sarajevës, e quajtur Basçarsija, ka ende ndërtesa që datojnë nga perandoria turke. Sarajeva u ndërtua nga otomanët në shekullin e 14-të, kur vendi u pushtua prej tyre. Turistja italiane Natalia Mandeli thotë se i bën shumë përshtypje shumëllojshmëria e qytetit: Qyteti është i famshëm për shumëllojshmërinë e tij fetare, pasi këtu jetojnë së bashku myslimanë, ortodoksë, katolikë dhe hebrenj. Zëdhënësja e Shoqatës për Turizmin e Sarajevës, Asja Haxhiefendik-Mesiç është krenare për qytetin e saj. Ajo thotë se e ardhmja e turizmit në Bosnje Hercegovinë duket mjaft premtuese. Të dhënat zyrtare tregojnë se mbi 180 mijë turistë nga 114 vende të ndryshme të botës vizituan kryeqytetin boshnjak në gjashtë muajt e fundit të këtij viti. Të ardhurat nga turizmi i Sarajevës për vitin 2011 kapën shifra rekord, duke kaluar kështu edhe ato të regjistruara për vitin 1984, kur në qytet u zhvilluan Lojrat Olimpike Dimërore. Përgjegjësja e hotelit “Butik 36” Andrea Softiç thotë se ajo është shumë e lumtur për këtë përmirësim të sezonit turistik. Muzeu i qytetit ndodhet në vendin ku perandori austro-hungarez Franz Ferdinand u vra në vitin 1914. Vrasësit e tij, një grup të rinjsh serbë të njohur me emrin “Bosnja e Re”, u kapën menjëherë. Kjo vrasje ishte ngjarja që shkaktoi fillimin e Luftës së Parë Botërore. Një shprehje thotë se “kush pi ujë burimi në Basçarsija, nuk e lë kurrë Sarajevën”. Edhe tani turistëve u pëlqen aty të provojnë ujin e burimit. Një nga njerëzit që kanë pirë këtë ujë është edhe Meri Beth Niksiç, një amerikane e martuar me një boshnjak 10 vjet më parë. Ajo me të shoqin u takuan në Sarajevë. Edhe pse tani ata jetojnë në Pitsburg të Pensilvanisë, ajo thotë se ata kthehen aty çdo vit. Në Sarajevëturistëve u pëlqen të shijojnë ushqimin vendas, në mënyrë të veçantë një pjatë të quajtur “çevapçiçi”, shumë e ngjashme me qoftet, e cila atje shërbehet zakonisht e shoqëruar me pite e qepë.